शूर्पनखा की नाक को आज के कवि, कलाकार, इतिहास-लेखक, धर्मशास्त्री, पौराणिक भले ही भूल जाएँ, लेकिन हम ऐसी ग़लती नही कर सकते। हमारे विचार से 'नाना पुराण निगमागत' का सार तुलसी की रामायण नहीं, रावण की बहन की नाक है। वाल्मीकि ने हमें आदि-काव्य नहीं दिया। 'मरा-मरा' कहकर भला कोई महाकवि बन सकता है। क्रौंच पक्षी के वध की जो कहानी प्रचलित है, वह कपोल-कल्पित है। असली बात यह है कि आदि-कवि क्रौंच-वध को देखकर नहीं, शूर्पनखा की कटी नाक को देखकर बिलबिला उठे थे और उनके मुख से 'मा निषाद' नहीं, पूरी रामायण निकल पड़ी थी। वाल्मीकि ने 'मा निषाद' वाला श्लोक गढ़ा इसका क्या प्रमाण है? क्या यह बात किसी शिलालेख पर, ताम्र या भोजपत्र पर अंकित पाई गई है? किसी विश्वविद्यालय ने इस विषय के अनुसंधान पर किसी को डॉक्टरेट की उपाधि दी है? लेकिन, शूर्पनखा के नाक कटने की बात का उदाहरण स्पष्ट रूप से वाल्मीकि ने अपने ग्रंथ में स्वयं दिया है और जिले-जिले तथा महल्ले-महल्ले हर साल वह नाक आज भी धूमधाम के साथ काटी जाती है।